Astronominių ir geografinių objektų vardų bei pavadinimų rašymas (2-a pamokėlė)

Žodžiai saulė, žemė, mėnulis rašomi iš mažosios raidės (ne sakinio pradžioje), kai vartojami ne kaip astronominių objektų tikriniai vardai, pvz.: Pavasarį žemdirbiai skuba arti žemę. Danguje kaitino saulė. Debesys paslėpė mėnulį.
Žodžiai visata ir pasaulis paprastai rašomi iš mažosios raidės (ne sakinio pradžioje). Iš didžiosios raidės Visata gali būti rašoma astronomijos terminijoje ir tekstuose kaip tikrinio astronominio objekto vardas, pvz., Patikslintas Visatos amžius yra apie 13,7 milijardo metų.
Mes gyvename Paukščių Tako galaktikoje, tačiau astronomijos tekstuose gali būti iš didžiosios raidės rašomas ir sinonimiškai vartojamas sutrumpintasis pavadinimas Galaktika, pvz.: Galaktikos sandara, Galaktikos centras. 

Astronominių objektų pavadinimuose gali būti įamžintos kelių atradėjų pavardės, jos jungiamos brūkšniu, pvz.: 

Gegužę prie Žemės priartės Švachmano–Vachmano kometa. Trims kometoms suteikti lietuvių atradėjų vardai: Černio–Petrausko kometa, Černio kometa ir Černio–Kiuši–Nakamuros kometa. 
Neapibrėžtos reikšmės vietovių pavadinimai rašomi iš mažosios raidės (ne sakinio pradžioje), pvz.: panerys, pakaunė, pamarys, užnemunė, bet vartojami kaip vietovardžiai ar kraštovardžiai rašomi iš didžiosios raidės, pvz.: Pavilnys, Žemieji Paneriai, Pakaunė, Pamario kraštas, Užnemunė.

